Diari Oficial de la Generalitat Valenciana


Sumari del DOGV 8142, del 05-10-2017 (2017/8337)

RESOLUCIÓ de 8 de setembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 97/16-AIA Sant Vicent del Raspeig.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8142

Data del DOGV
:   05-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8337


Data del document
:   08-09-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 8 de setembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 97/16-AIA Sant Vicent del Raspeig. [2017/8337]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 97/16-AIA Sant Vicent del Raspeig.  
  
«Declaració d'impacte ambiental  
  
Expedient: 541-1550-JJB-P  
Títol: Centre de tractament de vehicles al final de la seua vida útil.  
Promotor: Vicente Soler Toledo.  
Autoritat substantiva: Ajuntament de Sant Vicent del Raspeig.  
Localització: partida Torregrosses, polígon G, 46 Sant Vicent del Raspeig (Alacant).  
  
Descripció del projecte  
L'objecte del present projecte és l'obtenció de la llicència ambiental d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, per a l'establiment d'un centre de tractament de vehicles al final de la seua vida útil (CAT).  
  
Segons indica el projecte, l'activitat s'ubicarà en l'interior d'una nau ja construïda situada en la partida Torregrosses, polígon G, 46 Sant Vicent del Raspeig (Alacant).  
La parcel·la on s'ubicarà disposa d'una superfície de 639 m² on hi ha una nau de 477 m² de superfície construïda, en la qual 227,80 m² es destinaran al CAT. Aquesta activitat es complementarà amb l'emmagatzematge i venda de peces de recanvi de vehicles procedents del CAT.  
  
Segons el projecte, la instal·lació es distribuirà en les zones següents:  
- En la part frontal de la nau se situarà la zona destinada a la venda de peces recuperades. Estarà connectada amb la zona de vestuaris i lavabos.  
- La resta de la nau l'ocuparà el centre CAT. L'accés des de la via pública es realitzarà travessant la zona de venda de peces. El CAT es distribuirà en les zones següents: recepció (A), descontaminació (B), emmagatzematge de residus perillosos (C), emmagatzematge de residus no perillosos (D) i zona de trànsit.  
- La zona C, connectarà amb un pati, exterior a la nau, que no es destinarà a cap ús.  
No es concreta la ubicació i característiques específiques de la zona d'emmagatzematge de pneumàtics.  
La instal·lació disposarà dels serveis d'abastiment d'aigua potable, energia elèctrica, arreplega de residus i connexió al clavegueram. Les parcel·les contigües tenen un ús industrial.  
  
Procés industrial  
L'activitat preveu les operacions pròpies del tractament dels vehicles al final de la seua vida útil (VFVU). El procés es durà a terme de la manera següent:  
1. Recepció (A): a l'arribada dels vehicles se'ls donarà un número de registre i un operari s'encarregarà de situar-los en la zona de recepció convenientment, a l'espera del seu trasllat a la zona de descontaminació. S'ha calculat una capacitat entre 5 i 10 automòbils. Els VFVU es traslladaran a la zona B per mitjà de toro elèctric.  
2. Descontaminació (B): un operari serà l'encarregat d'extraure les substàncies contaminants i les depositarà en recipients homologats. També es retiraran les parts en bon estat per a, després del seu llavat, vendre-les com a peces usades.  
Aquesta zona comptarà amb un elevador, una màquina llavapeces amb líquid autoreciclable i unes quantes màquines aspiradores de cada una de les substàncies a descontaminar.  
3. Emmagatzematge de residus perillosos (C): les substàncies retirades durant la descontaminació s'emmagatzemaran en contenidors o bidons homologats i s'emmagatzemaran en la seua zona específica fins a la seua retirada per gestor autoritzat. Les peces extretes dels vehicles s'emmagatzemaran en estanteries i es destinaran a la venda.  
4. Els VFVU descontaminats es traslladaran a la zona D a l'espera de ser premsats o retirats en camió grua. Es preveu la seua arreplega per gestor autoritzat quan s'haja aconseguit la quantitat de 15 vehicles descontaminats emmagatzemats.  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, són els següents:  
  
13 02 04\* Olis minerals clorats de motor, de transmissió mecànica i lubricants  
13 02 05\* Olis minerals no clorats de motor, de transmissió mecànica i lubricants  
13 02 06\* Olis sintètics de motor, de transmissió mecànica i lubrificants.  
13 03 06\* Olis minerals clorats d'aïllament i transmissió de calor diferents dels especificats en el codi 13 03 01  
13 05 06\* Olis procedents de separadors d'aigua/substàncies olioses  
13 05 07\* Aigua oliosa procedent de separadors d'aigua/substàncies olioses  
13 05 08\* Mescla de residus procedents de desarenadors i de separadors d'aigua/substàncies olioses  
13 07 01\* Fueloil i gasoil  
13 07 02\* Gasolina  
14 06 03\* Altres dissolvents i mescles de dissolvents  
15 01 10\* Envasos que contenen restes de substàncies perilloses o estan contaminats per elles  
15 02 02\* Absorbents, materials de filtració, draps de neteja i robes protectores contaminats per substàncies perilloses  
16 01 03 Pneumàtics fora d'ús  
16 01 04\* Vehicles al final de la seua vida útil  
16 01 06 VFVU que no contenen líquids ni altres components perillosos  
16 01 07\* Filtres d'oli  
16 01 11\* Sabates de fre que contenen amiant  
16 01 13\* Líquid de frens  
16 01 14\* Anticongelants que contenen substàncies perilloses  
16 01 15 Anticongelants diferents dels especificats en el codi 16 01 14  
16 01 17 Metalls ferris  
16 01 18 Metalls no ferris  
16 01 19 Plàstic  
16 01 20 Vidre  
16 06 01\* Bateries de plom  
  
  
  
Tots els residus generats per l'activitat seran convenientment seleccionats i retirats per un gestor de residus.  
Tramitació administrativa  
El 3 d'agost de 2016 es va rebre ofici de l'Ajuntament de Sant Vicent del Raspeig que remetia l'expedient d'avaluació d'impacte ambiental de l'activitat «centre de tractament de vehicles fora d'ús», a fi que s'emeta la declaració d'impacte ambiental ordinària preceptiva i prèvia a la concessió de la llicència ambiental.  
L'expedient consta de: projecte tècnic, estudi d'impacte ambiental (EIA) i certificat d'informació pública.  
En data 6 d'octubre de 2016 es va requerir documentació administrativa addicional a l'ajuntament i aclariments en la documentació tècnica presentada al promotor. El requeriment es va respondre amb la documentació presentada el 28 de març de 2017 pel promotor i el 21 d'abril de 2017 per l'Ajuntament.  
El certificat d'informació pública indica que l'expedient s'ha sotmés a informació pública per mitjà de publicació en el Butlletí Oficial de la Província d'Alacant el dia 16 de febrer de 2016 (BOP número 31), sense que, transcorregut el termini de trenta dies, s'hagen presentat al·legacions respecte d'això.  
  
Consideracions ambientals  
Consultat el visor web intern de cartografia de la CHOPVT, no s'observen afeccions a elements naturals ressenyables en la zona d'ubicació de l'activitat.  
L'informe urbanístic municipal emés per l'ajuntament indica que l'activitat es realitzarà en sòl urbà industrial que és conforme amb el planejament urbanístic vigent i amb els usos permesos en el polígon.  
L'EIA considera l'estudi d'altres alternatives possibles a la realització d'aquest projecte. Considera l'alternativa 0, que suposaria la no realització del projecte, l'alternativa 1, que suposaria ubicar-lo en un altre emplaçament dins del mateix terme municipal i l'alternativa triada. Justifica la proposta adoptada a causa de la bona connexió amb les vies de comunicació, entorn ambiental propici i que la nau està ja construïda i amb la solera de formigó remolinat en tota la seua superfície.  
  
Les principals afeccions ambientals associades són:  
1. A l'atmosfera:  
a) Alteració de la qualitat de l'aire:  
Per a previndre aquest tipus d'alteracions, l'EIA estableix mesures protectores: proposa evitar la dispersió de pols, reduir la velocitat de circulació dels vehicles en la instal·lació i realitzar revisions i inspeccions periòdiques de la maquinària utilitzada.  
Aquestes consideracions cal ampliar-les amb el següent:  
- Per realitzar operacions d'emmagatzematge i manipulació de residus, l'activitat es troba inclosa en el Reial decret 100/2011, de 28 de gener, pel qual s'actualitza el catàleg d'activitats potencialment contaminants de l'atmosfera i s'estableixen les disposicions bàsiques per a la seua instal·lació. Per això, el titular haurà de complir les obligacions establides en la Llei 34/2007, de 15 de novembre, de qualitat de l'aire i protecció de l'atmosfera i normativa de desplegament.  
  
- Les operacions de descontaminació dels VFVU es realitzaran de forma controlada, utilitzant els equips específics per a això. Si es realitza l'extracció dels gasos fluorats del sistema d'aire condicionat dels vehicles, el personal que realitze el procés haurà de disposar del certificat acreditatiu regulat en el Reial decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen.  
b) Contaminació acústica:  
Presenta un estudi acústic que justifica que és suficient amb l'aïllament produït pels paràmetres constructius per a no sobrepassar els nivells de recepció exterior. Com a mesures protectores indica que es realitzaran revisions i inspeccions periòdiques de la maquinària utilitzada i que l'exercici de l'activitat serà de caràcter diürn.  
Aquestes conclusions es consideren vàlides sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament i per un organisme autoritzat. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
  
2. Al sòl i les aigües:  
Segons el projecte, les aigües residuals que es poden produir són d'escàs volum i procediran de la neteja del local, banys i lavabos. Seran conduïdes fins al seu abocament en la xarxa de sanejament pública sense que siga necessari tractar-les prèviament.  
L'EIA considera que l'activitat podria afectar el sòl i les aigües a causa dels residus generats i a la possibilitat de vessaments accidentals. Com a mesures correctores proposa:  
- Les zones de recepció, descontaminació, emmagatzematge de RP i de RNP estaran dotades de superfície impermeabilitzada.  
- La part de la nau ocupada pel CAT comptarà amb una reixeta estanca en la part central per a l'arreplega dels líquids que arriben al sòl.  
  
- La instal·lació es dotarà amb safates mòbils recol·lectores d'olis o substàncies contaminants per a previndre els vessaments.  
- Es disposarà de contenidors de ferro o acer inoxidable, ancorats al formigó, per a depositar les peces contaminades extretes del vehicle abans de llavar-lo.  
- Els depòsits o bidons que emmagatzemen els líquids contaminants se situaran dins de tancs metàl·lics de doble capa que evitaran possibles filtracions de líquids que puguen arribar al sòl. Les bateries s'emmagatzemaran en contenidors específics.  
- Es comprovarà que tots els vehicles hagen sigut correctament descontaminats abans de la seua entrada en la zona d'emmagatzematge de RNP.  
- Es disposarà de material absorbent per a procedir a l'arreplega immediata dels abocaments accidentals que puguen produir-se.  
- Es realitzaran revisions periòdiques a fi de comprovar la inexistència de fugues en tots els tancs, contenidors i bidons que puguen ocasionar vessaments de líquids. En tot moment es disposarà de peces de recanvi que, davant de possibles anomalies, permeten procedir ràpidament al seu canvi.  
Aquestes mesures s'ampliaran amb:  
- El tanc col·lector de les bateries disposarà d'especial protecció enfront dels àcids i es disposarà de material neutralitzador d'àcids (per exemple, bicarbonat sòdic) per a la seua utilització enfront de possibles vessaments, abans de la seua arreplega.  
- Els abocaments acumulats en les instal·lacions d'arreplega i els materials destinats a l'arreplega de vessaments accidentals (serradura, bicarbonat sòdic [...]) una vegada hagen sigut utilitzats, es gestionaran com a residus generats per l'activitat i es retiraran per gestor autoritzat.  
  
- Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Sant Vicent del Raspeig. Si cal, s'aplicaran els tractaments previs pertinents per a complir amb els límits que en les mateixes s'establisquen.  
Encara que el projecte indica que s'instal·larà un separador de greixos i hidrocarburs en el pati exterior, finalment no es considera la seua instal·lació per haver decidit realitzar tota l'activitat a l'interior de la nau.  
3. Sismicitat:  
L'EIA indica que el terme municipal de Sant Vicent del Raspeig es troba enclavat en una zona sísmica activa, per la qual cosa es considerarà l'acció sísmica en totes les estructures del projecte, segons la normativa vigent.  
4. Impactes sobre la fauna, flora o paisatge.  
L'EIA els considera d'escassa rellevància per realitzar-se l'activitat en l'interior d'una nau en sòl urbà industrial.  
Respecte de les instal·lacions, no s'indica on se situarà la zona destinada a l'emmagatzematge de pneumàtics. Aquesta zona serà d'accés restringit i complirà amb la normativa vigent.  
Respecte de la codificació dels residus per als quals se sol·licita la corresponent autorització administrativa, es troben a faltar alguns dels residus que és habitual obtindre després de la descontaminació dels vehicles, com per exemple, els procedents de la retirada dels equips d'aire condicionat. Així mateix, després de la decisió de no instal·lar el separador de greixos i hidrocarburs, no té sentit enumerar els residus procedents d'aquest. Per això, s'actualitzarà la llista dels residus admesos en l'activitat detallats en la part expositiva d'aquesta resolució, incloent-hi almenys qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
El programa de vigilància ambiental indica que es realitzarà un pla de seguiment i control per a comprovar que les mesures proposades en l'EIA s'han realitzat i proporcionar informació sobre la qualitat i oportunitat d'aquestes. En aquest es fa menció al control de les emissions acústiques, a les condicions d'emmagatzematge adequat dels residus i la seua entrega a gestor autoritzat.   
D'aquest programa de vigilància ambiental, es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.1 i 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
  
2. En l'expedient s'han observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent,  
  
Resolució  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de «Centre autoritzat de tractament de vehicles al final de la seua vida útil» el titular del qual és Vicente Soler Toledo, ubicada en la partida Torregrosses, polígon G, 46 Sant Vicent del Raspeig (Alacant) sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
  
1. S'actualitzarà la llista dels residus admesos en l'activitat detallats en la part expositiva d'aquesta resolució, incloent-hi almenys qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
  
2. S'obtindrà de l'òrgan competent en matèria de residus les corresponents autoritzacions i inscripció en el registre general de gestors autoritzats de residus de la Comunitat Valenciana que corresponguen per al centre ubicat en la partida Torregrosses, polígon G, 46 Sant Vicent del Raspeig (Alacant), per a l'exercici de l'activitat, i aquesta s'haurà d'adaptar a les condicions que l'esmentat òrgan establisca.  
  
3. Les operacions de descontaminació dels VFVU es realitzaran de forma controlada, utilitzant els equips específics per a això. Si es realitza l'extracció dels gasos fluorats del sistema d'aire condicionat dels vehicles, el personal que realitze el procés haurà de disposar del certificat acreditatiu regulat en el Reial decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen.  
4. Al començament de l'activitat i almenys cada cinc anys es realitzaran auditories acústiques per un organisme de control autoritzat, fent constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
5. El tanc col·lector de les bateries disposarà d'especial protecció enfront dels àcids i es disposarà de material neutralitzador d'àcids (per exemple, bicarbonat sòdic) per a la seua utilització enfront de possibles vessaments.  
6. Els abocaments acumulats en les instal·lacions d'arreplega i els materials destinats a l'arreplega de vessaments accidentals (serradura, bicarbonat sòdic [...]) una vegada hagen sigut utilitzats, es gestionaran com a residus generats per l'activitat i es retiraran per gestor autoritzat.  
  
7. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Sant Vicent del Raspeig. Si cal, s'aplicaran els tractaments previs pertinents per a complir amb els límits que en les mateixes s'establisquen.  
8. La zona d'emmagatzematge de pneumàtics serà d'accés restringit i complirà amb la normativa vigent.  
9. Es portarà un registre documentat del programa de vigilància ambiental a fi d'acreditar l'adopció i execució de les mesures preventives i correctores propostes i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
10. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 24 de juliol de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 8 de setembre de 2017.- El director general de Medi Natural i d'Avaluació Ambiental: Antoni Marzo i Pastor.